I løbet af to et halvt år gik der mere end 200 millioner kroner ind på mandens firmakonti.

Fire år og seks måneders ubetinget fængsel. Det er straffen, som Rabib Karnib fra Nørresundby i dag har fået i Retten i Aalborg. Rabib Karnib drev et mindre firma i Nørresundby og har siddet varetægtsfængslet siden november sidste år. Ulovlighederne stod ifølge sagens oplysninger på i en periode fra 1. juli 2020 til slutningen af 2022. Har tilstået I løbet af de to et halvt år gik der mere end 200 millioner kroner ind på mandens firmakonti, ligesom der gik omkring 1,5 millioner kroner ind på hans private konti. Udover fængelsstraffen frakendes han også retten til at sidde i ledelsen i et selskab, og han får konfiskeret 2,4 millioner kroner. Sagen kørte som en tilståelsessag, da Rabib Karnib tidligere har erkendt at have hvidvasket pengene. Af CVR-registret fremgår det, at Rabib Karnib har drevet to virksomheder i Nørresundby. De er nu begge under konkurs. Desuden har han også drevet en tredje virksomhed i Aarhus, og den står til at være under såkaldt frivillig likvidation.